Sherpa - politisk rådgiver
Grundbetydningen af ordet ‘sherpa’ referer til Sherpafolket, en befolkningsgruppe i Nepal, der er kendt for deres rolle som bærere og vejvisere ved ekspeditioner i Himalayabjergene.
Ordet benyttes imidlertid også i det engelske politiske sprog om statslederes toprådgivere, særligt i internationale relationer, f.eks. i forhold til EU- eller G7-topmøder. Sherpaer fungerer som særligt bemyndigede embedsmænd, som forbereder møderne og klarer en række problemstillinger inden disse, således at den politiske leder sparer tid.
I forbindelse med Storbritanniens forhandlinger om udtræden af EU så man ofte udtrykket sherpa brugt om de særligt udnævnte embedsmænd, f.eks. Ivan Rogers og Oliver Robbins, der på regeringslederens bemyndigelse udfærdigede aftaleteksterne, som derefter blev færdigforhandlet på topmøder med repræsentanter for EU.